RESOLUCIÓN do 6 de outubro de 2008 pola que se publica a relación de postos de traballo do persoal funcionario de administración e servizos da Universidade de Vigo.
UNIVERSIDADE DE VIGO — III. OUTRAS DISPOSICIÓNS — 29/10/2008

O 9 de xuño de 2006 publicouse no Diario Oficial de Galicia nº 110 a Resolución do 11 de maio de 2006 coa relación de postos de traballo do persoal funcionario de administración e servizos da Universidade de Vigo de 2006.
Por sentenza firme parcialmente estimatoria nº 1076/2007 da Sala do Contencioso-Administrativo do Tribunal Superior de Xustiza de Galicia dispúxose a necesaria aprobación polo Consello de Goberno da Universidade de Vigo cun informe previo do Consello Social da Universidade de Vigo, en lugar de ter sido previo o acordo do Consello ao dito informe. Tamén se declararon incompletos certos documentos do expediente.
Unha vez cumpridos os extremos mencionados no parágrafo anterior, acadado informe favorable e aprobación da citada relación de postos de traballo polo Consello Social o 30 de xuño de 2008, aprobada polo Consello de Goberno na sesión do 23 de xullo de 2008, negociada e acordada pola Xerencia cos representantes do persoal na Xunta de persoal funcionario de administración e servizos da Universidade de Vigo, en execución da sentenza anterior procédese á publicación da relación de postos de traballo do citado persoal funcionario con efectos retroactivos á data indicada no parágrafo primeiro.
Ademais do anterior, por mor das necesidades de persoal e de mellora organizativa e adecuación dos postos de traballo, en coherencia coas reorganizacións feitas no ano 2006, o Consello de Goberno aprobou na mesma sesión do 23 de xullo de 2008, con informe previo e aprobación do Consello Social na sesión do 30 de xuño de 2008, logo de negociación e acordo tamén da Xerencia coa Xunta de persoal funcionario de administración e servizos da Universidade de Vigo, unha modificación dos postos de traballo, froito da reordenación de servizos na área de persoal, así como a supresión da condición de «a extinguir» da praza de coordinador da Secretaría Xeral e a supresión da praza de vicesecretario xeral.
Con esta resolución, procédese a executar a sentenza, a actualizar a relación de postos de traballo incorporando tanto as modificacións anteriormente expostas como as aprobadas polo Consello de Goberno en diversas sesións anteriores e que non foron obxecto de publicación en boletín oficial.
Así, en cumprimento do previsto na Lei 7/2007, do 12 de abril, do estatuto básico do empregado público, na Lei 30/1984, do 2 de agosto, de medidas para a reforma da función pública con respecto ás relacións de postos de traballo de persoal funcionario e no disposto nos estatutos da Universidade de Vigo, esta reitoría en uso das competencias recollidas na Lei orgánica 6/2001, do 21 de decembro, de universidades,
RESOLVEU:
Primeiro.-Ordenar a publicación no Diario Oficial de Galicia da relación de postos de traballo do persoal funcionario de administración e servizos da Universidade de Vigo de 2008 que se recolle nesta resolución.
Segundo.-En execución da sentenza firme parcialmente estimatoria nº 1076/2007 da Sala do Contencioso-Administrativo do Tribunal Superior de Xustiza de Galicia, declarar efectos económicos e administrativos retroactivos previstos na anterior Resolución do 11 de maio de 2006 publicada no Diario Oficial de Galicia nº 110 do 9 de xuño de aprobación da relación de postos de traballo do persoal funcionario de administración e servizos de 2006, validando os actos e as modificacións posteriores cos seus efectos.
Terceiro.-Autorizar as modificacións de postos de traballo da área de persoal, a extinción da declaración de «a extinguir» da praza de coordinador da Secretaría Xeral e autorizar tamén a supresión da praza de vicesecretario xeral, aprobadas estas modificacións polo Consello de Goberno do 23 de xullo de 2008, que serán efectivas no prazo máximo de tres meses desde a publicación desta resolución no Diario Oficial de Galicia.
Cuarto.-Autorizar a Xerencia da Universidade de Vigo para que proceda á realización dos actos de xestión necesarios para a efectividade das modificacións da relación de postos de traballo.
Contra esta resolución, que esgota a vía administrativa, poderase interpor recurso ante a xurisdición contencioso-administrativa, no prazo de dous meses contados desde o día seguinte ao desta publicación no Diario Oficial de Galicia, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Non obstante, os interesados poderán optar por interpor contra esta resolución recurso de reposición ante o reitor, no prazo dun mes contado a partir do día seguinte ao da dita publicación, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Vigo, 6 de outubro de 2008.
Alberto Gago Rodríguez
Reitor da Universidade de Vigo
Ver referencia pdf "21000D020P163.PDF"